b'\n_START_ARTICLE_\nValaciklovir\n_START_SECTION_\nKemizem\n_START_PARAGRAPH_\nValaciklovir je pridobiva iz naravne proteinogene aminokisline (L)-valin.\n_START_SECTION_\nMehanizem delovanja\n_START_PARAGRAPH_\nProtivirusno zdravilo valaciklovir je L-valinski ester aciklovirja. Slednji je nukleozidni analog purina (gvanina). Valaciklovir se v telesu hitro in skoraj popolnoma spremeni v aciklovir in valin, verjetno z encimom valaciklovir-hidrolaza. Aciklovir po fosforilaciji v aktivno obliko aciklovir trifosfat zavira sintezo herpesvirusne DNK. Za prvo stopnjo fosforilacije je potrebna aktivnost encima, specifi\xc4\x8dnega za virus. Pri virusu herpesa simpleksa, virusu noric in Epstein-Barrovem virusu je ta encim virusna timidin-kinaza, ki se nahaja le v celicah, oku\xc5\xbeenih z virusom. Pri citomegalovirusih se selektivnost ohrani s fosforilacijo; vsaj deloma je posredovana prek fosfotransferaznega genskega produkta UL97. Aktivacija aciklovirja z encimom, specifi\xc4\x8dnim za virus, je razlog njegove selektivnosti. Pretvorbo monofosfata v trifosfat dokon\xc4\x8dajo celi\xc4\x8dne kinaze. Aciklovir trifosfat kompetitivno zavira virusno DNK-polimerazo, posledica vgradnje tega nukleozidnega analoga pa je dokon\xc4\x8dna zaklju\xc4\x8ditev verige. Tako se ustavi sinteza virusne DNK in onemogo\xc4\x8di replikacija virusa.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki (pojavijo se pri ve\xc4\x8d kot 1\xc2\xa0% bolnikov) so enaki kot pri aciklovirju in vklju\xc4\x8dujejo: navzejo (siljenje na bruhanje), bruhanje, drisko in glavobol. Ob\xc4\x8dasni ne\xc5\xbeeleni u\xc4\x8dinki (pri 0,1\xe2\x80\x931\xc2\xa0% bolnikov) so: razdra\xc5\xbeenost, vrtoglavica, zmedenost, omotica, edem, bole\xc4\x8dina v sklepih, vneto \xc5\xberelo, zaprtje, bole\xc4\x8dina v trebuhu, izpu\xc5\xa1\xc4\x8daj, slabotnost in/ali ledvi\xc4\x8dne motnje. Redki ne\xc5\xbeeleni u\xc4\x8dinki (pri manj kot 0,1\xc2\xa0% bolnikov) so: koma, kr\xc4\x8di, nevtropenija, levkopenija, tremor (tresavica), ataksija, encefalopatija, psihoti\xc4\x8dne motnje, kristalurija, neje\xc5\xa1\xc4\x8dnost, utrujenost, hepatitis, Stevens-Johnsonov sindrom, toksi\xc4\x8dna epidermalna nekroliza in anafilaksa.'